Uveljavljanje oprostitev plačila DDV pri prevoznih storitvah povezanih z uvozom blaga

Pojasnilo DURS, št. 4230-322/2010, 1. 2. 2011 

V zvezi z vprašanjem, ali lahko davčni zavezanec, identificiran za namene DDV v Sloveniji, ki kot podprevoznik opravi prevoz blaga iz tretje države v Slovenijo, po naročilu organizatorja prevoza (slovenskega ID zavezanca), uveljavlja oprostitev plačila DDV na podlagi 13. točke prvega odstavka 50. člena ZDDV-1 za tisti del poti, ki je vključen v carinsko osnovo pri uvozu blaga?

Podprevoznik, ki po naročilu organizatorja prevoza (slovenskega ID zavezanca) opravi prevoz blaga iz tretje države v Slovenijo, ne more uveljavljati oprostitve plačila DDV na podlagi 13. točke prvega odstavka 50. člena ZDDV-1.

Zakon o davku na dodano vrednost – ZDDV-1 (Uradni list RS, št. 10/10 – UPB2 in 85/10) v 13. točki prvega odstavka 50. člena določa, da so storitve v zvezi z uvozom blaga oproščene plačila DDV, če je vrednost teh storitev vključena v davčno osnovo v skladu s točko b) drugega odstavka 38. člena tega zakona. 

Namen določbe ni dejanska oprostitev DDV, ampak preprečitev dvojne obdavčitve prevoznih in nekaterih drugih storitev. Če vrednost prevozne storitve pri uvozu blaga ni vključena v davčno osnovo blaga, storitev ni oproščena plačila DDV.

V skladu s pravili za določanje kraja obdavčitve storitev iz prvega odstavka 25. člena ZDDV-1 so storitve prevoza blaga pri uvozu blaga, ki jih prejme davčni zavezanec, s sedežem v Sloveniji, na podlagi prvega odstavka 25. člena ZDDV-1 obdavčljive v Sloveniji, storitve prevoza blaga, ki jih prejme davčni zavezanec, s sedežem izven Slovenije (v drugi državi članici ali v tretji državi), pa so na podlagi te določbe v Sloveniji neobdavčljive, saj se za kraj obdavčitve storitev šteje kraj, kjer ima sedež prejemnik storitve.

Pri prevoznih stroških se po carinski deklaraciji vedno obračuna DDV za stroške prevoza blaga do kraja vnosa blaga na carinsko območje Skupnosti. Stroški prevoza od kraja vnosa blaga do prvega namembnega kraja na ozemlju države članice uvoza pa se vključijo v davčno osnovo blaga, kadar je vrednost teh stroškov določena in dokazljiva.

Na podlagi točke b) drugega odstavka 38. člena ZDDV-1 se v davčno osnovo vštevajo, če niso že všteti, postranski stroški, kot so provizije, stroški pakiranja, prevoza in zavarovanja, ki nastanejo do prvega namembnega kraja na ozemlju države članice uvoza, kot tudi postranski stroški, ki nastanejo pri prevozu v drug namembni kraj na ozemlju Skupnosti, če je ta kraj znan v trenutku nastanka obdavčljivega dogodka. »Prvi namembni kraj« iz točke b) drugega odstavka tega člena pomeni kraj, naveden na tovornem listu ali drugem dokumentu, s katerim se blago uvozi v državo članico uvoza. Če tak kraj ni naveden, se za prvi namembni kraj šteje kraj prvega pretovora blaga v državi članici uvoza.

V obravnavanem primeru gre za dva ločena prometa storitev. Prvi promet opravi podprevoznik organizatorju prevoza, drugi promet pa opravi organizator prevoza uvozniku. Glede na to, da se oprostitev nanaša le na tiste stroške prevoza, ki so vključeni v davčno osnovo blaga, lahko oprostitev uveljavlja organizator prevoza, ne pa tudi podprevoznik.

Podprevoznik, ki po naročilu organizatorja prevoza (slovenskega ID zavezanca) opravi prevoz blaga iz tretje države v Slovenijo, ne more uveljavljati oprostitev plačila DDV na podlagi 13. točke prvega odstavka 50. člena ZDDV-1.